आता उनाड शब्द वळावयास लागले !

..सारे लबाड अर्थ कळावयास लागले !

केले न मी उगीच गुन्हेगार सोबती

आरोप आपसूक टळायास लागले !

आली पुन्हा मनात नको तीच चिंतने ..

काही मवाळ चंद्र ढळायास लागले !

घायाळ मी असून रणी खूप झुंजलो

ज्यांना न घाव तेच पळायास लागले !

माझ्या मिठीत सांग मला पाप कोणते ?

हे चांदणे व्यर्थ चळायास लागले !

माझ्याच झोपडीस कुठे आग लागली ?

सारे गरीब गाव जळाव्यास लागले !

केलास हा सवाल नवा तू कसा मला ?

आता जुने सवाल छळायास लागले !

कोणी नभात सूर्य विकायास काढला ?

येथे प्रसन्न ऊंन्ह मळायास लागले !

आणू तरी कुठून रडायास आसवे ?

डोळ्यामधून रक्त गळायास लागले !

जात्यात गात गात उडी मीच घेतली …

आयुष्य सावकाश दळावयास लागले

– सुरेश भट